Hr Igor Taro

Siseminister

KIRJALIK KÜSIMUS

 18. juuli 2025

**Olukord Narva piiril**

Lugupeetud siseminister

Piiriäärne järjekord Narvas on kestnud juba kaks ööpäeva. Inimestel ei ole sealjuures mingeid inimväärseid tingimusi. Valitsus põhjendab kujunenud olukorda väitega, et Venemaale reisimine ei ole soovitatav.

Tulenevalt eeltoodust palun teil vastata järgnevatele küsimustele:

1. Kas Eesti elanikud, kes reisivad Venemaale, rikuvad seejuures mõnda seadust või muud riiklikku akti?

2. Kas Eesti maksumaksjal on õigus oma maksude eest oodata riigilt kvaliteetseid teenuseid, sealhulgas ka piiriületuse puhul?

3. Kas on olemas tehnilisi või muid objektiivseid põhjuseid, mis ei võimalda Narva-1 piiripunkti ööpäevaringset tööd või Narva-2 piiripunkti avamist?

4. Kas on olemas objektiivseid asjaolusid, mis ei võimalda varustada Narva piiripunkti tasuta tualettide, vihma ja lume eest kaitsvate varjualuste ning piisava arvu istekohtadega?

5. Piirijärjekorras seisavad ka teiste EL-i riikide kodanikud. Kuidas mõjutab säärane ootamine ilma elementaarsete mugavusteta Eesti rahvusvahelist mainet?

Lugupidamisega

/allkirjastatud digitaalselt/

Aleksandr Tšaplõgin

Riigikogu liige